भोलिदेखि चासोक तङ्नाम
लिम्बु समुदायको मुख्य पर्व चासोक तङ्नाम भोलिदेखि सुरु हुँदैछ । सोमबार धरान १५ स्थित किराँत याक्थुम चुम्लुङहिममा पत्रकार सम्मेलन गरी किराँत याक्थुम चुम्लुङ धरान नगरले सो कुरा जानकारी गराएको हो ।
निशा राई धरान, पुस ९ गते । लिम्बु समुदायको मुख्य पर्व चासोक तङ्नाम भोलिदेखि सुरु हुँदैछ । सोमबार धरान १५ स्थित किराँत याक्थुम चुम्लुङहिममा पत्रकार सम्मेलन गरी किराँत याक्थुम चुम्लुङ धरान नगरले सो कुरा जानकारी गराएको हो ।अध्यक्ष तीर्थ मादेम्बाले किराँत याक्थुङ चुम्लुङ हिम भवनमा पाँच दिने सांस्कृतिक कार्यक्रमसहित महोत्सव हुने जानकारी दिनुभयो । अन्न पाकेपछि सबैभन्दा पहिले युमा माङलाई चढाएर मात्र मान्छेले खान हुने आदिवासी लिम्बु याक्थुङवाहरुको मुन्धुममा समेत वर्णित भएअनुसार सृष्टिकालदेखि चासोत अर्थात् चासोक मनाउन प्रारम्भ भएको उहाँले बताउनुभयो ।अन्न पाकेपछि चासोक घर–घरमा मनाइने प्रचलन परापूर्वकालदेखि चलेकोमा कियाचुको निर्णयपछि चासोकलाई सामूहिक रूपमा मनाउने प्रचलन पनि धरानबाट नै २०५० साल देखि सुरु भएको अध्यक्ष मादेम्बाले बताउनुभयो ।यो साशको चासोक तङ्नामलाई कोशी प्रदेश नामाङ्कनको विरोधको रूपमा पनि लिएका किराँत याक्थुम चुम्लुङको महासचिव निरन्ती तुम्बापोले बताउनुभयो । चासोकलाई हरेक वर्ष हामीले हर्षोलासका साथ चासोक मनाउँदै आए पनि यस वर्ष  मन र मुटुभरि कोशी प्रदेश नामाङ्कनको खारेज गर्दै पुनः नामाङ्कन हुनुपर्ने आन्दोलनको रूपमा लिदैं चासोक मनाउने बताउनुभयो । सामूहिक रूपमा चासोक मनाउने प्रचलन लिम्बुवानमा मात्र नभई विदेशी भूमिमा पनि सुरु भएको दशकौँ भइसकेको जिल्ला अध्यक्ष मोहन हुक्पा चोङबाङले बताउनुभयो । लिम्बुहरू जहाँ–जहाँ पुगेका छन्, त्यहाँ पनि चासोक, च्याब्रङड, यालाङ (धान नाच) सहित पहिरन तथा गहनासहित पुगेको उहाँले बताउनुभयो । धरानमा हुने यो चासोक तङ्नाम पाँच दिन हुनेछ । पहिलो दिन लिम्बुवानवासीको एकराते चमेन तङसिङ (वैभव सुस्वास्थ्य र सद्भाव लागि अनुष्ठान) आयोजना हुने आयोजकले जनाएको छ । दोस्रो दिनको बिहान चासोक पूजा, विजयपुरस्थित हाड्युक्ना पूजा, तीनकुनेस्थित सिरीजंगा चौकमा रहेको त्येअङसी सिरीजंगाको सालिकमा माल्यार्पण र उद्घाटन हुने, तेस्रो दिन केलाङ, यालाङ, पालाम आयोजना हुने, चौथो दिन याक्थुङजन्य खेलहरू लि आप्मा (गुलेली हान्नु) पक्लुम लेप्मा (छेलो हान्नु), थाक्थाक्मा (तान बुन्नु) लगायत हाक्पारे साम्लो र परम्परागत पक्षको प्रदर्शन हुनेछ । पाँचौँ दिन आदिवासी सङ्घ संस्थाको सांस्कृतिक प्रदर्शनी र समापन हुन आयोजकले जनाएको छ । 